陪君明華燕集復用前韻
作者：程俱
朝代：宋

paragraphs: 華藏萬竿玉，何殊辟疆園。
城中最佳處，時復過高軒。
危亭望北郭，依依遠人村。
露葉有佳色，桃蹊亦無言。
纍纍古藤陰，附石如菖蓀。
下有小衡霍，巑岏列兒孫。
方池是魚樂，水作千里渾。
座滿北海客，文追謫仙論。
襟期樗散鄭，目繫忘言温。
斯須接棋戰，堅壁如轅門。
不有覆舟慮，寧爲注金昏。
越醫死更起，齊霸亡爲存。
日入萬籟息，羈禽趣林奔。
林間屹層臺，此豈蕭公墩。
徜徉步松月，香露時披紛。
胡床興不淺，點綴無微雲。